10 tipp a tavaszi nagytakarításhoz - OnlineMárkaboltok
Ha tavasz, akkor megújulás és nagytakarítás!
Minden általában azzal kezdődik, hogy elővesszük - esetleg egy mosással felfrissítjük - a vékonyabb ruháinkat, a vastagabbakat pedig elpakoljuk a hűvösebb időkre. Ahogy a nap (végre) vakítóan besüt a szobánkba, azonnal szembetűnik, hogy az ablakra bizony ráférne egy alapos mosás, a szekrény tetején is áll a por, és a szőnyeg is kiporolás után áhítozik.
Persze észrevenni sokkal könnyebb, mint rávenni magunkat a munkára, hiszen ki szeret létrára mászva ablakot pucolni, vagy kádat és csempéket vízkőtleníteni?! :) Érdemes valamilyen motivációt találni arra az esetre, ha a ,,Milyen jó lesz majd, amikor a szépen feltakarított, jó illatú szobában leülve mindenütt makulátlan tisztaság és friss illat vesz körül..." nem lenne elég.
Első lépésben TERVEZZE MEG a takarítást! Írja le pontosan és részletesen, mit kell csinálnia, mert így kevesebb az esélye annak, hogy valamit elfelejt.
A JÓ ZENE elengedhetetlen! Lendületet ad és feldob. A legjobb, ha a kedvenc pörgős zeneszámaiból összeállít egy lejátszási listát, és azt hallgatja meg.
Az sem árt, ha van egy kis jutalom a fárasztó, unalmas munka végén. Legyen az egy sütemény vagy egy apró ajándék, inspiráló gondolat lesz, ha épp feladni készül a padlótörlést.
Törlőkendőkre, rongyokra és szivacsokra
Tisztítószerekre (mosószerre, ablaktisztítóra, speciális faápoló-szerre, tisztítószerre a felmosáshoz, valamint ecetre és szódabikarbónára)
Seprűre, porszívóra és felmosóra
Türelemre és sok sok időre :)
Mindig fentről lefelé, bentről kifelé haladjon, így nem kerül kosz oda, amit egyszer már letakarított. Takarítás közben szellőztessen, hogy a felszálló por kijusson, és felfrissüljön a levegő a lakásban.
Először pókhálózzon le, és kezdje az elérhetetlen magasságú dolgokkal pl. csillár, fűtéscső, felső polcok, szekrény teteje...
Folytassa a szekrényekkel, de ne csak azokra a helyekre összpontosítson, amelyeket a heti portörléskor egyébként is végigjár. Ilyenkor a szekrény tetejét, oldalát is törölje át enyhén mosószeres vízzel. Húzza el a szekrényeket, pakoljon le a polcokról és azokat is törölje át. Figyeljen oda a dísztárgyakra is!
Ilyenkor érdemes egy kicsit leltározni is: amire nincs szükség, mehet a kukába. A lejárt szavatosságú gyógyszerekre, nem használt vagy lejárt kozmetikumokra nincs szükség, csak felesleges porfogók!
Ugyanez vonatkozik a ruhákra is! A télieket egy zsákban érdemes precízen elcsomagolni a hűvös őszi időkre. A vékonyabb ruhákat pedig nem árt szelektálni, és amire nincs szükség, azt például odaajándékozhatja. Ezen kívül érdemes kicsit felfrissíteni őket például egy gyorsmosással, hiszen nagyrészüket hónapok óta nem használtuk.
Ajtók, és ajtófélfák - méltatlanul elhanyagolt helyek! Legközelebb húzza végig a kezét az ajtó felső részén. Rengeteg por rakódik rá!
Ablakpucolás - számomra ez a legunalmasabb munka. Addig halogatom, amíg csak lehet, de sajnos időnként ezt is muszáj. Annál is inkább, mert nincs kiábrándítóbb, mint mikor a napfény megvilágítja a piszkos, poros ablakokat. Ha nagyon koszos, az ablaktisztító szer csak elmaszatolja a poros szennyeződést. Ilyenkor először egy mosószeres vízzel mossa le, majd ha tiszta, fújja be a speciális tisztítószerrel. Ezután egy tiszta, száraz ruhával vagy papírral törölje át. Fontos, hogy száraz legyen, mert ha nedves, csak maszatot hagy maga után.
Ha a természetes tisztítószereket részesíti előnyben, az ecet vakítóan csillogóvá varázsolja az ablakokat!
Apropó ablak! A függönyöket is mossa ki, hiszen ezekben is tengernyi por gyűlik össze.
Ezután jöhetnek a kényesebb belső felületek: tükrök, lámpák, tv, monitor, számítógép, fűtőtest és egyéb apróságok
A textíliák a következő nagy falat: mossa ki az ágyneműt, ágytakarókat, díszpárnákat, terítőket, szőnyegeket! Hihetetlenül sok por és szennyeződés gyűlik össze bennük, időnként higiéniai okokból sem árt felfrissíteni például azokat a párnákat, amelyekre rendszeresen a fejünket hajtjuk.
Alapos, minden részletre kiterjedő porszívózás - nemcsak a szokásos útvonalon! Ne felejtsen el bekukkantani a szekrények, kanapék mögé és alá is!
A konyhatakarítással folytassa! Pakolja le a konyhaszekrényt és mossa le mosószeres vízzel a polcokat. Nézze át a konyhaszekrényt: a sohasem használt edényeket szelektálja ki, illetve ha van olyan készlet, pohár, konyhaeszköz, amit az utóbbi 4 évben nem vett elő, azokat is távolítsa el. Helyet szabadítanak fel, márpedig a konyhában mindig minden helyre szükség van. Tisztítsa meg a konyhapultot, mikrót, konyhaasztalt és a tűzhelyet (főzőlapot, sütőt is).
Ezután jöhet a hűtőszekrény kitakarítása. Olvassza le a fagyasztót (ha nem No Frost-os készüléke van), vegye ki és helyezze biztonságba a fagyasztott élelmiszereket és mossa el a fagyasztó tároló rekeszeit is. A hűtő polcait törölje át mosogatószeres ecetes ruhával.
Végül jöhet a fürdőszoba: pakolja le és törölje át a polcokat! Mossa le illetve vízkőtlenítse a csempéket, csaptelepeket, a zuhanyfülkét és a kádat. Ahogy az ablaknál, itt is bevetheti az ecetet, ami kiváló vízkőoldó.